
[image: image]


HALTE-HULDA

DRAMA AV BJØRNSTJERNE BJØRNSON

OMSKREVET TIL MODERNE BOKMÅL

LILLEPRESS FORLAG


Omslag illustrasjon: Stein Schinstad, Lillepress.

Foto: Ung Bjørnstjerne Bjørnson. Nasjonalbiblioteket: Ukjent fotograf.

Originalteksten fra 1858 er omskrevet til bokmål av Stein Schinstad, Lillepress.

Tilrettelagt for ebok av eBokNorden as

ISBN: 978-82-94157-00-6 (ePub)


FORORD

Skuespillet Halte-Hulda, eller «drama i tre akter», som Bjørnstjerne Bjørnson kalte det, ble trykket i bokform av Geelmuydens forlag i Bergen i 1858, mens andre utgave ble gitt ut på Gyldendal forlag i København i 1869. I den første utgaven er tittelen «Halte Hulda», seinere «Halte-Hulda» med bindestrek. Stykket er trolig bare satt opp på scenen et fåtall ganger.

I den første utgaven står det nevnt at musikken er komponert av svensken Albert Rubenson (1826-1901). Stykket ble spilt på Nationaltheatret i februar 1922. Da også med musikk, der komponist og dirigent Sverre Jordan (1889-1972) fra Bergen, var musikalsk leder.

Den franske komponisten César Franck (1822-1890) komponerte operaen «Hulda» i løpet av årene 1879-1885. Libretto på fransk ble skrevet av Charles Grandmougin og var basert på Bjørnstjerne Bjørnsons tekst. Dette var Francks første opera, og han skal ha vært inspirert av komponisten Richard Wagner. «Hulda» ble et stort verk med mange solister og dansere. Så stort at ingen ville sette den opp i sin helhet. En mindre versjon hadde derfor premiere i Monte Carlo i mars 1894 og oppsettinger i Haag og Toulouse året etter, altså noen år etter komponistens død.Først i 1979 ble en full versjon av «Hulda» satt opp i BloomsburyTheatre i London. Fullversjonen med fransk tekst ble første gang satt opp i Freiburg i Tyskland i 2019.

Teaterstykket

Stykket har tre akter og foregår for det meste i og rundt høvdingegården til Aslakslekta i Hustadvika i dagens Møre og Romsdal. Bjørnstjerne Bjørnson tidfester handlingen til «rundt 100 år før Kalmarunionen». Kalmarunionen var den politiske unionen mellom Norge, Sverige og Danmark i årene 1369-1521. Og hundre år før blir da rundt år 1299. Håkon 5. Magnusson (1270-1319) overtok som konge i Norge i 1299. Håkon giftet seg med Eufemia av Rügen (1280-1312) høsten 1299. Dronningen var både var opptatt av romaner og dikt, noe som nevnes i teaterstykket. Handlingen er dermed trolig lagt til høsten 1299, fordi det i stykket også har vært kongebryllup for ikke lenge siden.

Handlingen starter i høvdingegården, der det er sorg fordi sønnen Gudlejk Aslaksonnettopp er blitt drept. Han var gift med Hulda, eller Halte-Hulda som hun blir kalt, pga. en funksjonshemming i den ene ankelen. Hun er 24 år når handlingen starter. Selv om Aslakslekta og slekta til Hulda faktisk var i slekt langt ute, så drepte menn fra Aslakslekta Huldas far da hun var liten. Moren døde like etterpå. For å bøte på dette, tok Aslakslekta Hulda inn som fosterdatter. Selv sier hun at hun hatet alle rundt henne i oppveksten, og at de til gjengjeld syntes hun var spesiell og rar. Men hun var pen, og alle sønnene i huset ville gifte seg med Hulda, men hun valgte den sterkeste, nemlig Gudlejk.

Eyolf Finson er en stor kriger og kongens mann. Han og Hulda har vært hemmelige elskere i lengre tid, også mens hun var gift, men samtidig har han et like hemmelig forhold til Svanhilde, en av dronningens terner. Eyolf og Svanhilde har vokst opp sammen.

Det viser seg at Eyolf var den som drepte Gudlejk, og seinere dreper han også Aslak, far i huset. Hulda er glad for begge deler og vil at hun og Eyolf skal reise av sted til Island og leve sammen der. Men, det er sjalusi og drama i stykket, og ting går ikke etter planen. Slutten er dramatisk for Hulda og Eyolf.

Bjørnstjerne Bjørnson tok ofte for seg temaer som kjærlighet, fordommer i samfunnet og individets kamp for verdighet. Hulda er på en måte utstøtt og blir sett ned påpå grunn av sin funksjonshemming, men Bjørnson gir henne en sterk og stolt karakter. Hun trosser samfunnets normer og kjemper for sin rett til å bli sett på som noe mer enn bare en som halter.

Om Bjørnstjerne Bjørnson

Bjørnstjerne Bjørnson (1832-1910) var 26 år da han ga ut «Halte-Hulda» i 1858, men debuterte året før i 1857 med det historiske skuespillet «Mellom slagene». Samme år ga han også ut «Synnøve Solbakken» som ble en stor suksess. Da bodde han i Bergen og var teatersjef ved Det Norske Theater, 25 år gammel.

Bjørnson ble født i Kvikne i dagens Tynset, men bodde også i Romsdal. I 1850 flyttet han til Kristiania der han tok eksamen artium i 1852. Her ble han også raskt kjent med Henrik Ibsen og Jonas Lie, med flere. Bjørnson hadde en stor litterær produksjon i årene som fulgte. Han hadde flere lengre utenlandsopphold og i 1890-åra var han mer opptatt av samfunn og politikk enn litteratur.

I 1875 kjøpte familien Bjørnson gården Aulestad i Gausdal. I 1903 ble Bjørnstjerne Bjørnson tildelt Nobelprisen i litteratur. Han døde i Paris i 1910, 77 år gammel.

- - -

Denne utgaven av «Halte-Hulda» er tro mot innholdet i det originale teaterstykket, men språket er omskrevet til moderne bokmål.

Halte-Hulda

Drama i 3 akter av Bjørnstjerne Bjørnson

Medvirkende:

– Hulda: 24 år gammel enke etter Gudlejk Aslakson Hustadviksom nylig er blitt drept. Fosterdatter i Aslakslekten. Hun har en funksjonshemming i den ene ankelen som gjør at hun halter.

– Thrond Aslakson: Gudlejks bror.

– Arne Aslakson: Gudlejks bror.

– Aslak: Far til Gudlejk, Thrond og Arne.

– Hallgerde: Aslaks søster.

– Gudrun den gamle: Alles mor, den eldste i slekten, bestemor.

– Thordis: 17 år gammel fosterdatter hos Aslakslekten. Forlovet med Gunnar.

– Dronningen: Trolig Eufemia av Rügen.

– Svanhilde: Terne hos dronningen.

– Gunnar Thordson: Bor i kongsgården som en av kongens menn. Forlovet med Thordis.

– Eyolf Finson: Høvding hos kongen, kjent kriger. Barndomsvenn av Svanhilde, Huldas hemmelige elsker.

– To gamle menn.

– Terner hos dronningen.

